Ny firehjulstrekker fra Mini
Modellen er en variant av den lille SUV-en Countryman. Paceman ble først utstilt som konseptbil på utstillingen i Detroit i 2011. Om et par uker debuterer den i produksjonsklar fasong på bilutstillingen i Paris. Men det drøyer nok fortsatt et halvt års tid før den er tilgjengelig i Norge. Paceman har en lengde på 411 cm (to centimeter lengre enn Countryman). Den avviker ikke mye fra Countryman på de andre målene heller. Bagasjerommet har en kapasitet på 330 liter, som økes til 1080 liter når baksetene foldes sammen. Det som først og fremst skiller de to, er at Paceman mangler sidedører bak. Dessuten gir den inntrykk av å være mer sportslig med sine brede dører, den kupéformede takbuen som ender i en spoiler, og baklykter som får den til å se ekstra bred ut.Interiøret er spesialdesignet for denne modellen. Bak finner vi to separate seter. Det skal være bra med plass over hodet, god skulderbredde og rikelig takhøyde, foran i alle fall. Armlener er integrert i utformingen, og en todelt Mini senterskinne for festing av forskjellige gjenstander er standard. Instrumentpanelet inneholder mange kjente komponenter, inkludert det store, sentralt plasserte speedometeret. Bryterne for de elektriske vindusheisene, som tradisjonelt har sittet under speedometeret på alle Mini, er nå flyttet til selve dørene. Tilgjengelig firehjulsdrift Paceman har senket sportsunderstell, men de som foretrekker mykere hjuloppheng for økt komfort, kan bestille standard understell uten merkostnad. Firehjulsdrift er tilgjengelig. På Countryman koster det cirka 30.000 kroner. Countryman begynner for øvrig 239.900 kroner med tohjulstrekk i ribbet versjon. Countryman Cooper SD med 143 hestekrefter, automat og firehjulstrekk koster 382.000 kroner.Fra lanseringen leveres Paceman med fire forskjellige motorer, to for bensin og to for diesel. Alle har sekstrinns manuell girkasse som standard, men kan mot pristillegg også leveres med sekstrinns automatkasse. Mini Cooper Paceman har en 1,6-liters bensinmotor med 122 hestekrefter, mens Cooper S Paceman henter ut 184 hester av samme motor. Cooper D Paceman med en 1,6-liter yter 112 hk, og toppmodellen, Cooper SD Paceman, som har en tolitersmotor med 143 hk. En John Cooper Works-versjon er også nær forestående. Med unntak av den rimeligste bensinutgaven kan alle Paceman-modeller leveres i kombinasjon med ALL4 firehjulsdrift. I Norge velger 8 av 10 Countryman-kjøpere firehjulsdrift, ifølge Opplysningsrådet for Veitrafikken.
Her er den syvende modellrekken til Mini - kalt Paceman.